OBH 7064/1998.
Az állampolgári jogok országgyűlési biztosának jelentése
Ügyintéző: Dr. Kántor Ferenc

Az eljárás megindítása

Külföldön élő panaszos az országgyűlési biztoshoz intézett beadványában azt sérelmezte, hogy személyi kárpótlás iránti kérelmét elbíráló határozatot a Központi Kárrendezési Iroda (KKI) - panaszos tartózkodása helye szerinti országba - helytelen címzéssel küldte meg, s ennek következtében a határozatban részére megállapított életjáradékhoz még nem jutott hozzá.

Az országgyűlési biztos a jogbiztonság (Alkotmány 2. § (1) bek.), valamint a tulajdonhoz való jog (Alkotmány 13. § (1) bek.) megsértésének gyanúja miatt indított az ügyben vizsgálatot. 

Megállapított tényállás

Panaszos részére az Országos Kárrendezési és Kárpótlási Hivatal (OKKH) 1997. szeptember 22-én kelt és az 5174628-1997. számú határozatával 1992. január 1. napjától 1997. június 30. napjáig terjedő időre - 3 év alatt teljesítendő 447054.- Ft, továbbá 1997. július 1. napjától kezdődően havi 10925.- Ft - életjáradékot állapított meg. A határozatban azonban panaszos címét nem pontosan tüntették fel, így a határozat postázása is a hiányosan feltüntetett címzésnek megfelelően történt. A helytelen címzéssel ellátott postai küldeményt a posta a feladónak visszavitte. Ezt követően panaszos nevére szóló határozatot - panaszos megbízottja részére - átadták anélkül, hogy a határozat részét képező elírás folytán helytelen címzést kijavították volna. A határozat, a címzés kijavítása nélkül került megküldésre a Nyugdíjfolyósító Igazgatósághoz folyósítás céljából, majd onnan ugyancsak helytelen címzés került továbbításra a Pénzintézeti Központhoz számlanyitás céljából. A Pénzintézeti Központ panaszost 1998. július 28-án kelt levelével megkereste, de megkeresése a helytelenül megadott cím miatt nem járt eredménnyel.

A panaszos címét helytelenül tartalmazó határozat kijavítására, illetve az  életjáradék forintösszegének kifizetésére nem került sor azt követően sem, hogy panaszos az OKKH jogutódjánál: a KKI-nál lakcímét ismételten bejelentette. 

Az ügy tisztázása céljából rövid úton történt megkeresésre a KKI eljáró területi szerve: a Jász-Nagykun-Szolnok és Heves Megyei Kárrendezési Iroda azt a tájékoztatást adta, hogy a helytelen lakcímet tartalmazó, már hivatkozott számú határozatot 1999. január 26-án kelt határozatával kijavította, s e kijavító határozatát, mely most már panaszos postacímét is helyesen tartalmazza, megküldte a Nyugdíjfolyósító Igazgatóságnak, a Pénzintézeti Központnak, s panaszosnak is. 

A jogszabályi háttér és a vizsgálat megállapításai

Az államigazgatási eljárás általános szabályairól szóló 1957. évi IV. törvény 43. §-ának (1) bek. a) pontja kimondja, hogy "A határozatnak tartalmaznia kell:
a) az eljáró közigazgatási szerv megnevezését, az ügyfél nevét és lakóhelyét (székhelyét), az ügy számát, tárgyának és ügyintézőjének megjelölését."

A hivatkozott törvény 48. §-ának (1) bekezdése pedig úgy rendelkezik, hogy "A közigazgatási szerv a határozatot név-, szám- vagy számítási hiba és más hasonló elírás esetén - a szükséghez képest az ügyfél meghallgatása után - kijavíthatja vagy kicserélheti."

A vizsgálat megállapította, hogy a határozatot hozó szerv - elírás folytán -panaszos lakcímét a határozaton nem panaszos által megjelöltnek megfelelően tüntette fel. Az OKKH-nak az "elírást" észlelnie kellett volna, és határozatát is ki kellett volna javítania legkésőbb akkor, amikor panaszos a kézbesítés elmaradása miatt a Hivatallal ismételten közölte (1998. IX. 22.) lakcímét és postacímét. Az említett időpontig a Hivatal (kijavító) határozathozatali kötelezettségének nem tett eleget, a már hivatkozott 1957. évi IV. törvény előírásainak megtartását elmulasztotta. A Hivatal ezáltal megsértette a jogbiztonság alkotmányos elvét (Alkotmány 2. § (1) bek.). Ez az eljárás ugyanakkor sérti panaszos tulajdonhoz való jogát is (Alkotmány 13. § (1) bek.) azáltal, hogy akadályozta panaszost abban, hogy a részére megállapított és folyósított életjáradék feletti rendelkezési jogát gyakorolhassa. Ezért panaszos a törvényben írt időben, az Őt megillető életjáradékhoz nem juthatott hozzá. A Hivatal mulasztásával a felhívott alkotmányos jogokkal összefüggésben visszásságot idézett elő.

Tekintettel arra, hogy vizsgálatom időpontjában a KKI területi szerve - a visszásságot előidéző szerv - a helytelen címzést tartalmazó korábbi határozatot, újabb határozatával már kijavította, s e kijavító határozatot mind a Nyugdíjfolyósító Igazgatóságnak, mind a Pénzintézeti Központnak - és panaszosnak is - megküldte, ajánlást nem teszek, mert a vizsgálatom által feltárt visszásság a kijavító határozat meghozatalával és annak kézbesítésével megszűnik, s ezt követően már nincs annak akadálya, hogy panaszost a kijavító határozatban foglalt címen a Pénzintézeti Központ megkeresse a célból, hogy vele forintszámla szerződést kössön, és hogy az eddig is már átutalt összegről panaszos rendelkezhessen.  

A jelentésem egy példányának megküldésével panaszost, valamint a Jász-Nagykun-Szolnok és Heves Megyei Kárrendezési Iroda vezetőjét is tájékoztattam. 

Budapest, 1999. január 27.

Gönczöl Katalin